CELEX: 32019D1989
Language: da
Date: 2019-11-28 00:00:00
Title: Det Europæiske Råds Afgørelse (EU) 2019/1989 af 28. november 2019 om udnævnelse af Europa-Kommissionen

29.11.2019   
               
               
                  DA
               
               
                  Den Europæiske Unions Tidende
               
               
                  L 308/100
               
            
         DET EUROPÆISKE RÅDS AFGØRELSE (EU) 2019/1989
         af 28. november 2019
         om udnævnelse af Europa-Kommissionen
         DET EUROPÆISKE RÅD HAR —
         under henvisning til traktaten om Den Europæiske Union, særlig artikel 17, stk. 3, og stk. 7, tredje afsnit, og
         ud fra følgende betragtninger:
         
                     (1)
                  
                  
                     Tjenesteperioden for den Kommission, der blev udnævnt ved Det Europæiske Råds afgørelse 2014/749/EU (1), udløb den 31. oktober 2019.
                  
               
                     (2)
                  
                  
                     Det Europæiske Råd vedtog i overensstemmelse med artikel 17, stk. 5, i traktaten om Den Europæiske Union (TEU) afgørelse 2013/272/EU (2) om antallet af medlemmer af Europa-Kommissionen.
                  
               
                     (3)
                  
                  
                     En ny Kommission bestående af en statsborger fra hver medlemsstat, heri indbefattet dens formand og Unionens højtstående repræsentant for udenrigsanliggender og sikkerhedspolitik, bør udnævnes for perioden indtil den 31. oktober 2024.
                  
               
                     (4)
                  
                  
                     Det Europæiske Råd har indstillet Ursula VON DER LEYEN som den person, det foreslår Europa-Parlamentet som formand for Kommissionen, og Europa-Parlamentet har valgt hende til formand for Kommissionen på sit plenarmøde den 16. juli 2019.
                  
               
                     (5)
                  
                  
                     Ved afgørelse (EU) 2019/1330 (3) udnævnte Det Europæiske Råd med samtykke fra den valgte formand for Kommissionen Josep BORRELL FONTELLES som Unionens højtstående repræsentant for udenrigsanliggender og sikkerhedspolitik for perioden fra afslutningen af Kommissionens nuværende tjenesteperiode indtil den 31. oktober 2024.
                  
               
                     (6)
                  
                  
                     Den 19. oktober 2019 forelagde Det Forenede Kongerige en anmodning om en forlængelse af den frist, der er fastlagt i artikel 50, stk. 3, i TEU, indtil den 31. januar 2020. Ved skrivelse af 28. oktober 2019 blev udkastet til Det Europæiske Råds afgørelse om forlængelse af denne frist indtil den dato, der er anmodet om, fremsendt til Det Forenede Kongerige med henblik på dets samtykke. Ved skrivelse af 28. oktober 2019 indvilligede Det Forenede Kongerige i overensstemmelse med artikel 50, stk. 3, i TEU, i både forlængelsen og udkastet til Det Europæiske Råds afgørelse. Den 29. oktober 2019 vedtog Det Europæiske Råd nævnte afgørelse (4).
                  
               
                     (7)
                  
                  
                     Ved at indvillige i afgørelse (EU) 2019/1810 bekræftede Det Forenede Kongerige sit tilsagn om at handle på en konstruktiv og ansvarlig måde under hele forlængelsen af fristen i overensstemmelse med pligten til loyalt samarbejde. Det var også enigt i, at forlængelsen ikke må underminere Unionens og dens institutioners normale funktion. Endelig var Det Forenede Kongerige enigt i, at dette, eftersom forlængelsen betyder, at Det Forenede Kongerige forbliver en medlemsstat med fuldgyldige rettigheder og forpligtelser i overensstemmelse med artikel 50 i TEU, omfatter forpligtelsen til at foreslå en kandidat til udnævnelse til medlem af Kommissionen. Det Forenede Kongerige foreslog imidlertid ikke en kommissærkandidat.
                  
               
                     (8)
                  
                  
                     Den 6. november 2019 opfordrede den valgte formand for Kommissionen Det Forenede Kongerige til at foreslå en eller flere personer, som med deres almene kompetence, uafhængighed og europæiske engagement ville egne sig som medlem af den næste Kommission. Det Forenede Kongerige svarede ikke på denne skrivelse. Den 12. november 2019 sendte den valgte formand for Kommissionen en yderligere skrivelse med samme opfordring, hvori Det Forenede Kongerige blev mindet om sine forpligtelser i henhold til TEU og afgørelse (EU) 2019/1810. Den 13. november 2019 svarede Det Forenede Kongerige på begge skrivelser og anførte, at Det Forenede Kongerige henset til det kommende parlamentsvalg ikke var i stand til at foreslå en kandidat til posten som kommissær. Den 14. november 2019 indledte Kommissionen en traktatbrudssag mod Det Forenede Kongerige, efter at det ikke havde foreslået en kommissærkandidat, ved at sende en åbningsskrivelse til Det Forenede Kongerige i overensstemmelse med artikel 258 i traktaten om Den Europæiske Unions funktionsmåde (TEUF). I denne skrivelse mindede Kommissionen om, at en medlemsstat i henhold til fast retspraksis fra Den Europæiske Unions Domstol ikke kan påberåbe sig bestemmelser i sin nationale retsorden til støtte for, at forpligtelser, der følger af EU-retten, ikke overholdes. Det Forenede Kongeriges myndigheder havde indtil den 22. november 2019 til at fremsætte deres bemærkninger til denne åbningsskrivelse.
                  
               
                     (9)
                  
                  
                     Det Europæiske Råd noterer sig, at Det Forenede Kongerige trods de forpligtelser i henhold til EU-retten, som der blev mindet om i afgørelse (EU) 2019/1810, og som Det Forenede Kongerige udtrykkeligt havde accepteret, ikke har foreslået en kandidat som medlem af Kommissionen. Dette kan ikke underminere Unionens og dens institutioners normale funktion og kan således ikke udgøre en hindring for udnævnelsen af den næste Kommission, så den kan begynde at udøve sine beføjelser i fuldt omfang i henhold til traktaterne snarest muligt. Det Europæiske Råd noterer sig, at Kommissionen, selv om kun 27 personer herved udnævnes til medlemmer af Kommissionen, i henhold til afgørelse 2013/272/EU består af et antal medlemmer, der svarer til antallet af medlemsstater. Det noterer sig også, at artikel 246, stk. 2, i TEUF finder anvendelse, efter at Kommissionen er blevet udnævnt.
                  
               
                     (10)
                  
                  
                     Ved afgørelse (EU) 2019/1393 (5) vedtog Rådet efter fælles overenskomst med den valgte formand for Kommissionen listen over de øvrige personer, som Rådet foreslår udnævnt til medlemmer af Kommissionen. Ved afgørelse (EU) 2019/1949 (6) om ophævelse og erstatning af afgørelse (EU) 2019/1393 vedtog Rådet efter fælles overenskomst med den valgte formand for Kommissionen en ny liste over de øvrige personer, som Rådet foreslår udnævnt til medlemmer af Kommissionen.
                  
               
                     (11)
                  
                  
                     Europa-Parlamentet godkendte ved en afstemning den 27. november 2019 samlet udnævnelsen af formanden, Unionens højtstående repræsentant for udenrigsanliggender og sikkerhedspolitik og de øvrige medlemmer af Kommissionen.
                  
               
                     (12)
                  
                  
                     Kommissionen bør derfor udnævnes —
                  
               VEDTAGET DENNE AFGØRELSE:
         
            Artikel 1
            For perioden fra den 1. december 2019 til den 31. oktober 2024 udnævnes til Europa-Kommissionen:
            
                        —
                     
                     
                        som formand:
                        Ursula VON DER LEYEN
                     
                  
                        —
                     
                     
                        som medlem, næstformand, i medfør af artikel 18, stk. 4, i TEU:
                        Josep BORRELL FONTELLES, Unionens højtstående repræsentant for udenrigsanliggender og sikkerhedspolitik
                     
                  
                        —
                     
                     
                        som medlem:
                        Thierry BRETON
                        Helena DALLI
                        Valdis DOMBROVSKIS
                        Elisa FERREIRA
                        Mariya GABRIEL
                        Paolo GENTILONI
                        Johannes HAHN
                        Phil HOGAN
                        Ylva JOHANSSON
                        Věra JOUROVÁ
                        Stella KYRIAKIDES
                        Janez LENARČIČ
                        Didier REYNDERS
                        Margaritis SCHINAS
                        Nicolas SCHMIT
                        Maroš ŠEFČOVIČ
                        Kadri SIMSON
                        Virginijus SINKEVIČIUS
                        Dubravka ŠUICA
                        Frans TIMMERMANS
                        Jutta URPILAINEN
                        Adina VĂLEAN
                        Olivér VÁRHELYI
                        Margrethe VESTAGER
                        Janusz WOJCIECHOWSKI.
                     
                  
         
            Artikel 2
            Denne afgørelse træder i kraft den 1. december 2019.
         
         
            Artikel 3
            Denne afgørelse offentliggøres i Den Europæiske Unions Tidende.
         
         
            Udfærdiget i Bruxelles, den 28. november 2019.
            
               
                  På Det Europæiske Råds vegne
               
               D. TUSK
               
                  Formand
               
            
         
         
            (1)  Det Europæiske Råds afgørelse 2014/749/EU af 23. oktober 2014 om udnævnelse af Europa-Kommissionen (EUT L 311 af 31.10.2014, s. 36).
         
            (2)  Det Europæiske Råds afgørelse 2013/272/EU af 22. maj 2013 om antallet af medlemmer af Europa-Kommissionen (EUT L 165 af 18.6.2013, s. 98).
         
            (3)  Det Europæiske Råds afgørelse (EU) 2019/1330 af 5. august 2019 om udnævnelse af Unionens højtstående repræsentant for udenrigsanliggender og sikkerhedspolitik (EUT L 207 af 7.8.2019, s. 36).
         
            (4)  Det Europæiske Råds afgørelse (EU) 2019/1810 truffet efter aftale med Det Forenede Kongerige af 29. oktober 2019 om forlængelse af fristen i henhold til artikel 50, stk. 3, i TEU (EUT L 278 I af 30.10.2019, s. 1).
         
            (5)  Rådets afgørelse (EU) 2019/1393, truffet efter fælles overenskomst med den valgte formand for Kommissionen, af 10. september 2019 om vedtagelse af listen over de øvrige personer, som Rådet foreslår udnævnt til medlemmer af Kommissionen (EUT L 233 I af 10.9.2019, s. 1).
         
            (6)  Rådets afgørelse (EU) 2019/1949, truffet efter fælles overenskomst med den valgte formand for Kommissionen, af 25. november 2019 om vedtagelse af listen over de øvrige personer, som Rådet foreslår udnævnt til medlemmer af Kommissionen, og om ophævelse og erstatning af afgørelse (EU) 2019/1393 (EUT L 304 af 26.11.2019, s. 16).